УФ-м ШынагъуэншагъэмкIэ и Советым и Секретарым дыгъуасэ Черкесск зэIущIэ щригъэкIуэкIащ. Абы хэтащ Къэбэрдей-Балъкъэрым и Iэтащхьэр
УФ-м ШынагъуэншагъэмкIэ и Советым и Секретарь Патрушев Николай дыгъуасэ Черкесск къалэм зэIущIэ щригъэкIуэкIащ. Абы хэтащ Къэбэрдей-Балъкъэр Республикэм и Iэтащхьэ КIуэкIуэ Юрий.
УФ-м и Президентым и полномочнэ лIыкIуэу Кавказ федеральнэ округым щыIэ Белавенцев Олег, округым хиубыдэ щIыналъэхэм я унафэщIхэм, федеральнэ министерствэхэмрэ ведомствэхэмрэ я лIыкIуэхэм я пащхьэ къыщыщыпсалъэм Патрушев Николай къиIэтащ лъэпкъ шынагъуэншагъэр гъэбыдэным пыщIа зи чэзу Iуэхухэр. Къапщтэмэ, зэIущIэм гулъытэшхуэ щыхуащIащ КъуэкIыпIэ Гъунэгъум и щIыналъэм щIэпхъаджагъэ щызезыхьахэм Кавказ Ищхъэрэм къамыгъэзэжынымкIэ зэфIэгъэкIыпхъэхэм.
ЗэIущIэм апхуэдэу къыщаIэтащ щIалэгъуалэм зэхэщIыкI лъагэ яIэу, Хэкур фIыуэ ялъагъуу гъэсэнымкIэ къэув Iуэхухэр.
Къыхагъэщащ а лэжьыгъэм мыхьэнэшхуэ дыдэ зэриIэр Урысей Федерацэм и бийуэ политикэ, экономикэ, хъыбарегъащIэ, зауэм пымыщIа нэгъуэщI Iуэхугъуэхэр къыщыпагъэув лъэхъэнэм.
Хэкупсэ гъэсэныгъэм, дзэ, хабзэхъумэ IэнатIэхэм къулыкъу щыщIэным хуэгъэхьэзырыным хуэунэтIауэ жылагъуэ-къэрал IуэхущIапIэхэм я зэфIэкIыр нэсу къызэрыгъэсэбэпыхъэм иIэ мыхьэнэ иныр къалъытащ.
Зытепсэлъыхьа Iуэхугъуэхэм теухуауэ доклад ищIащ Къэбэрдей-Балъкъэрым и Iэтащхьэ КIуэкIуэ Юрий.
Урысей Федерацэм ШынагъуэншагъэмкIэ и Советым и аппаратым и пресс-IуэхущIапIэм къызэритамкIэ.
